<classify> ALIYEKUWA Mbunge wa Jimbo la Arumeru Mashariki kupitia Chadema, Joshua Nassari amekwama katika Mahakama Kuu ya Tanzania katika kupigania ubunge wake huo.Sasa amebakiza hatua moja, Mahakama ya Rufaa, kama ataona hajaridhika na uamuzi wa kesi yake kutupiliwa mbali jana. Mahakama Kuu Kanda ya Dodoma jana ilitupilia mbali kesi iliyofunguliwa na Nassari ya kutaka mahakama kutengua uamuzi wa Spika wa Bunge la Jamhuri ya Muungano wa Tanzania, Job Ndugai wa kumvua ubunge. Uamuzi huo ulitolewa jijini hapa na Jaji Latifa Mansour.Baada ya uamuzi huo, Nassari alisema kuvuliwa ubunge ni jambo ambalo haliwezi kumuondolea uhai wake. Katika uamuzi wake, Jaji Mansour alisema analiondoa shauri hilo mahakamani, kwa vile Spika alifanya hivyo kwa jinsi Kanuni za Bunge zinavyoelekeza kuwa mbunge asipohudhuria vikao vya mikutano mitatu vya Bunge mfululizo atakuwa amepoteza sifa za kuwa mbunge.Shauri hili linaondolewa mahakamani kwani Spika alifanya maamuzi kulingana na Kanuni za Bunge zinavyoelekeza, alisema Jaji Mansour. Akizungumza nje ya mahakama, Wakili wa Utetezi, Fred Kalonga alisema mahakama inasema Spika alifanya maamuzi. Mahakama inasema Spika alifanya maamuzi ndio maana shauri hilo limeondolewa, tutakwenda kutafakari na mawakili wenzangu na tutakwenda kutafuta tafsiri zaidi kwenye Mahakama ya Rufani, alisema Kalonga.Awali wakati wa kusikilizwa shauri hilo mahakamani, mawakili wa pande mbili walivutana kuhusu Kanuni ya Kudumu ya Bunge Kifungu Namba 146 2, iliyomvua ubunge Nassari, ambapo upande wa Jamhuri ulidai kuwa Spika Ndugai yupo sahihi huku upande wa utetezi ukidai kulikuwa na ukiukwaji wa Kanuni hiyo. Katika kesi hiyo, upande wa Jamhuri uliwakilishwa na mawakili Alesia Mbuya na Masunga Kawahanga kutoka Ofisi ya Mwanasheria Mkuu wa Serikali na Pius Mboya kutoka Ofisi ya Bunge.Upande wa utetezi ulikuwa na mawakili, Hekima Mwasipu na Fred Kalonga. Wakili Mbuya wa upande wa Jamhuri alidai Spika yupo sahihi katika uamuzi wake kwa kuwa kanuni inasema mbunge atakoma ubunge, asipohudhuria mikutano mitatu ya Bunge mfululizo bila taarifa. Upande wa Utetezi ukiongozwa na Wakili Kalonga, ulidai kabla ya kufikia uamuzi huo, Spika alipaswa kutoa onyo kama kanuni inavyoelekeza, lakini hakufanya hivyo na kudai kuwa amekiuka Kanuni kwenye uamuzi wake.Machi 20, mwaka huu, mahakama hiyo ilizuia kutofanyika uchaguzi wa ubunge wa Jimbo la Arumeru Mashariki hadi shauri la kutoridhishwa na uamuzi wa Spika wa kumvua ubunge Nassari litakapoamuriwa. Katika kesi hiyo, Nassari aliomba kibali cha kufungua kesi ya msingi kwa ajili ya kutengua uamuzi wa Spika. Akizungumza nje ya mahakama baada ya mahakama kutupilia mbali shauri hilo, Nasari alisema siku zote dhahabu haiwezi kungaa mpaka ipitie kwenye moto.Kufanya mageuzi kwenye nchi za Afrika si kazi rahisi, tulianguka na ndege tukapona, niliwahi kuvamiwa na majambazi nyumbani kwangu wakaambulia kuua mbwa, hili ni jambo dogo ambalo haliwezi kuniondolea uhai, alisema Nassari aliyekuwa mbunge kupitia Chama cha Demokrasia na Maendeleo Chadema. Machi 14, mwaka huu, Spika wa Bunge, Job Ndugai alimuandikia barua Mwenyekiti wa Tume ya Taifa ya Uchaguzi, Jaji Semistocles Kaijage kumtaarifu kuwa Jimbo la Arumeru Mashariki linaloongozwa na Nassari, lipo wazi kutokana na mbunge huyo kupoteza sifa ya kuwa mbunge.Barua hiyo ilieleza kuwa Nassari amepoteza sifa ya kuwa mbunge kutokana na kitendo chake cha kutohudhuria vikao vya mikutano ya Bunge mitatu mfululizo; Mkutano wa 12 wa Septemba 4 hadi 14, 2018, Mkutano wa 13 wa Novemba 6 hadi 16, 2018 na Mkutano wa 14 wa Januari 29 hadi Februari 9, mwaka huu. Uamuzi wa Spika umezingatia masharti ya Katiba ya Jamhuri ya Muungano wa Tanzania Ibara ya 71 1 c.Ibara hiyo inaeleza kuwa mbunge atakoma kuwa mbunge na ataacha kiti chake katika Bunge, ikiwa atakosa kuhudhuria vikao vya mikutano ya Bunge mitatu mfululizo bila ya ruhusa ya Spika. Pia, uamuzi huo wa Spika umezingatia Kanuni za Kudumu za Bunge Toleo la Januari 2016 Kifungu Namba 146 1 na 146 2, kinachoeleza kuwa kuhudhuria vikao vya Bunge na Kamati zake ni wajibu wa kwanza wa mbunge, na mbunge yeyote atakayeshindwa kuhudhuria mikutano ya Bunge mitatu mfululizo bila ruhusa ya Spika iliyotolewa kwa maandishi, atapoteza ubunge wake na Spika ataiarifu Tume ya Taifa ya Uchaguzi.  <topic>: kitaifa 